text: Esbjerg Energy: Vi tror på guldet
  16 april 2016 kl. 07.08
  Efter en sejr over Herning Blue Fox er Esbjerg Energy for alvor tilbage i kampen om at tage DM-titlen.
  En usædvanligt målrig finalekamp endte fredag aften med en sejr til Esbjerg-mandskabet, der slog Herning. Det har bragt troen på guldet tilbage.
  - Alle ved, at det er en tæt finaleserie i år, men efter kampen i går tror vi på, at vi kan tage guldet, siger Peder Krogsgaard, direktør i Esbjerg Elite Ishockey, til TV SYD.
  Stillingen står lige nu 2-2 efter at Esbjerg Energy fredag på udebane besejrede Herning Blue Fox med cifrene 5-4. Sidste opgør i tirsdags gik dog knapt så godt: Her fik Esbjerg klø og tabte 0-5 på hjemmebane.
  - Det må betegnes som en off day. Der var ellers masser af energi og chancer, men ingenting lykkedes for os i den kamp, og det var meget frustrerende, siger Peder Krogsgaard.
  I den seneste kamp var Esbjerg Energy helt anderledes velspillende, og det har givet vestjyderne fornyet vinderhåb.
  - Vi vandt, fordi vi lavede en holdpræstation. Alle var opmærksomme på at vise, at sidste kamp var en fejl. I går ramte vi tæt på topniveau, og det er den slags ishockey, vi gerne skulle vise mere af, siger Peder Krogsgaard.
  Fredagens kamp var den fjerde ud af i alt syv kampe, som afgør, hvem der vinder DM i ishockey.
  